Արմեն Սողոյան (հոգեբույժ)

**Արմեն Ֆրուզիկի Սողոյան** (), Համաշխարհային հոգեբուժական ասոցիացիայի վաստակավոր անդամ, բժշկական գիտությունների թեկնածու (2003 թ.), հոգեբույժ, առողջապահության կազմակերպիչ։ Հայկական հոգեբուժական ասոցիացիայի նախագահ, Համաշխարհային հոգեբուժական ասոցիացիայի Գիտական սեկցիաների քարտուղար՝ Գործադիր վարչության անդամ, Հայկական բժշկական ասոցիացիայի նախագահ (2019-2023), Հոգեսոցիալական կարգավորման կենտրոնի ղեկավար, Հոգեկան առողջության հայկական հանդեսի գլխավոր խմբագիր, Երևանի պետական բժշկական համալսարանի դոցենտ, Ռեքավերի Քոլեջի դասընթացավար։

## Կրթություն
1984 թվականին ավարտել է Երևանի Եղիշե Չարենցի անվան թիվ 67 միջնակարգ դպրոցը, 1993 թվականին՝ Երևանի պետական բժշկական համալսարանի բուժական ֆակուլտետը, 1995 թվականին՝ Երևանի պետական բժշկական համալսարանի հոգեբուժության և բժշկական հոգեբանության ամբիոնի կլինիկական օրդինատուրան, 2007/2008 Երևանի քաղաքական դասընթացների դպրոց:

## Աշխատանքային գործունեությունը
1985-1987 թվականներին ծառայել է խորհրդային բանակում։ 1984-1985 թվականներին եղել է Երևանի վիրաբուժության ինստիտուտի սանիտար, 1990-1992 թվականներին՝ Երևանի քաղաքային շտապօգնության ծառայության բուժակ, 1992-1993 թվականներին՝ Երևանի «Նորք» հոգեկան առողջության հանրապետական կենտրոնի բուժակ, 1996-1997 թվականներին՝ նույն կենտրոնի հոգեբույժ, 1997-2000 թվականներին՝ Նուբարաշենի հանրապետական հոգեբուժական հիվանդանոցի հոգեբույժ, 2000-2003 թվականներին՝ Երևանի քաղաքապետարանի առողջապահության վարչության պետի տեղակալ, 2003-2009 թվականներին՝ Երևան քաղաքի առողջապահության և սոցիալական ապահովության վարչության պետ։ 2009 թվականին ընտրվել է Հայկական հոգեբուժական ասոցիացիայի նախագահ։ 2011-2013 թվականներին՝ ՀՀ առողջապահության նախարարության աշխատակազմի լիցենզավորման գործակալության պետ։ 2015-2019 թվականներին՝  ՀՀ աշխատանքի և սոցիալական հարցերի բժշկասոցիալական փորձաքննությունների գործակալության պետ։ 2015-2023 Հոգեսոցիալական կարգավորման կենտրոնի գիտական ղեկավար, 2023-ից Հոգեսոցիալական կարգավորման կենտրոնի ղեկավարն է։

## Գիտակրթական գործունեությունը
2001 թվականին նշանակվել է Երևանի պետական բժշկական համալսարանի հոգեբուժության և բժշկական հոգեբանության ամբիոնի ասիստենտ։ Պաշտպանել է «Հայաստանի Հանրապետությունում հոգեկան հիվանդությունների տարածվածությունը և հոգեբուժական ծառայության ռացիոնալիզացիայի որոշ հարցեր» թեմայով թեկնածուական ատենախոսությունը։ Հրատարակել է 60-ից ավելի գիտական աշխատանք։ Խմբագրում է Հայկական հոգեբուժական ասոցիացիայի «Հոգեկան առողջության հայկական հանդես» պարբերականը։ Ընտրվել է հոգեբույժների և թմրաբանների հայկական ասոցիացիայի քարտուղար, Հայկական բժշկական ասոցիացիայի փոխնախագահ, Ընտրվել է Հայկական հոգեբուժական ասոցիացիայի նախագահ։

## Մասնակցությունը միջազգային կառույցներում
Ընդգրկվել է «Ժնևյան նախաձեռնություն հոգեբուժությունում» բարեփոխումների միջազգային ցանցի անդամ։ 2005 և 2008 թվականներին ընտրվել է Համաշխարհային հոգեբուժական ասոցիացիայի խորհրդի անդամ և ներկայացուցիչ Արևելյան Եվրոպայում, 2006 թվականին՝ Հոգեբուժական ասոցիացիաների ասիական ֆեդերացիայի փոխնախագահ։ 2014-2020 Համաշխարհային հոգեբուժական ասոցիացիայի Գործադիր վարչության անդամ, Ֆինանսների քարտուղար։ 2023-ին ընտրվել է Համաշխարհային հոգեբուժական ասոցիացիայի Գիտական սեկցիաների քարտուղար՝ Գործադիր վարչության անդամ:

## Ծանոթագրություններ

Կատեգորիա:Հայկական բժշկական ասոցիացիա
Կատեգորիա:Երևանի պետական բժշկական համալսարանի շրջանավարտներ
Կատեգորիա:Հայ հոգեբույժներ
Կատեգորիա:Բժշկական գիտությունների թեկնածուներ